CELEX: 62019TN0775
Language: mt
Date: 2019-11-12 00:00:00
Title: Kawża T-775/19: Rikors ippreżentat fit-12 ta’ Novembru 2019 – Sheldon u Kingfisher International vs Il-Kummissjoni

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/57
            
         
      Rikors ippreżentat fit-12 ta’ Novembru 2019 – Sheldon u Kingfisher International vs Il-Kummissjoni
      (Kawża T-775/19)
      (2020/C 45/49)
      Lingwa tal-kawża: l-Ingliż
      
         Partijiet
      
      
         Rikorrenti: Sheldon Holdings Ltd (Londra, ir-Renju Unit) u Kingfisher International Holdings Ltd (Londra) (rappreżentani: G. Motta u N. Baeten, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  i.
               
               
                  tannulla d-Deċiżjoni tal-Kummissjoni (UE) 2019/1352 tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC (1) fl-intier tagħha;
               
            
                  ii.
               
               
                  alternattivament, tannulla d-Deċiżjoni tal-Kummissjoni (UE) 2019/1352 sa fejn din tikkonkludi li t-Taqsima 371ID tal-Att dwar it-Tassazzjoni (Internazzjonali u Dispożizzjonijiet Oħra) 2010 tammonta għal għajnuna mill-Istat illegali għall-finijiet tal-Artikolu 107(1) tat-Trattat dwar il-Funzjonament tal-Unjoni Ewropea;
               
            
                  iii.
               
               
                  alternattivament tannulla l-Artikoli 2, 3 u 4 tad-Deċiżjoni tal-Kummissjoni (UE) 2019/1352;
               
            
                  iv.
               
               
                  fi kwalunkwe każ, tordna lill-Kummissjoni Ewropea tbati l-ispejjeż kollha mġarrba fir-rigward ta’ din il-kawża.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħdax-il motiv.
      
                  1.
               
               
                  L-ewwel motiv ibbażat fuq il-fatt li l-Kummissjoni għażlet sistema ta’ referenza invalida għall-finijiet tal-analiżi tas-selettività tagħha. Meta tiġi ġġudikata skont is-sistema ta’ referenza xierqa, l-iskema ta’ eżenzjoni mill-finanzjament tal-gruppi (il-“miżura kkontestata”) ma hijiex deroga u ma hijiex selettiva.
               
            
                  2.
               
               
                  It-tieni motiv ibbażat fuq il-fatt li l-Kummissjoni interpretat b’mod fundamentalment żbaljat in-natura tal-għan ewlieni tas-sistema ta’ referenza magħżula tagħha u naqset milli tieħu inkunsiderazzjoni l-għanijiet kollha ta’ dik is-sistema, li wassluha sabiex tapplika sistema ta’ referenza ipotetika u mhux kompluta.
               
            
                  3.
               
               
                  It-tielet motiv ibbażat fuq il-fatt li l-Kummissjoni kkaratterizzat b’mod fundamentalment ħażin ir-rwol tal-miżura kkontestata, milli jidher fuq il-bażi mhux xierqa ta’ teknika regolatorja. Mifhuma b’mod korrett, il-miżura kkontestata ma hijiex deroga mis-sistema ta’ referenza magħżula mill-Kummissjoni.
               
            
                  4.
               
               
                  Ir-raba’ motiv ibbażat fuq il-fatt li l-Kummissjoni kkonkludiet b’mod żbaljat li l-miżura kkontestata kienet tagħmel distinzjoni bejn impriżi li, fid-dawl tal-għanijiet tas-sistema ta’ referenza magħżula tagħha, kienu komparabbli.
               
            
                  5.
               
               
                  Il-ħames motiv ibbażat fuq il-fatt li l-Kummissjoni naqset milli tirrikonoxxi li l-miżura kkontestata ma tikkostitwixxix vantaġġ selettiv peress li din toriġina mill-prinċipji ta’ gwida u toħroġ min-natura tas-sistema ta’ referenza magħżula mill-Kummissjoni u hija mekkaniżmu inerenti neċessarju għall-funzjonament u għall-effettività ta’ dik is-sistema.
               
            
                  6.
               
               
                  Is-sitt motiv ibbażat fuq il-fatt li d-deċiżjoni tal-Kummissjoni teċċedi s-setgħat tal-Kummissjoni fil-qasam tal-għajnuna mill-Istat, li jmur kontra s-sovranità fiskali tar-Renju Unit.
               
            
                  7.
               
               
                  Is-seba’ motiv ibbażat fuq il-fatt li l-kondotta tal-Kummissjoni tal-investigazzjoni tagħha dwar il-miżura kkontestata kisret l-Artikolu 108(2) tat-Trattat dwar il-Funzjonament tal-Unjoni Ewropea u l-Artikolu 6 tar- Regolament (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (2), kif ukoll id-dmir tagħha ta’ amministrazzjoni tajba taħt l-Artikolu 41 tal-Karta tad-Drittijiet Fundamentali tal-Unjoni Ewropea.
               
            
                  8.
               
               
                  It-tmien motiv ibbażat fuq il-fatt li l-Kummissjoni kisret l-obbligu tagħha ta’ motivazzjoni taħt l-Artikolu 296 tat-Trattat dwar il-Funzjonament tal-Unjoni Ewropea.
               
            
                  9.
               
               
                  Id-disa’ motiv ibbażat fuq il-fatt li l-Kummissjoni naqset milli tirrikonoxxi li t-Taqsima 371ID tal-Att dwar it-Tassazzjoni (Internazzjonali u Dispożizzjonijiet Oħra) 2010 kienet kompletament iġġustifikata u ma kinitx tikkostitwixxi vantaġġ selettiv.
               
            
                  10.
               
               
                  L-għaxar motiv ibbażat fuq il-fatt li l-irkupru ma kellux jiġi ordnat peress li, fis-segwitu tas-sentenza tat-12 ta’ Settembru 2006, Cadbury Schweppes (C-196/04, ECLI:EU:C:2006:544), dan kien jikser il-prinċipji ġenerali tad-dritt tal-Unjoni Ewropea relatati mal-libertà fundamentali ta’ stabbiliment.
               
            
                  11.
               
               
                  Il-ħdax-il motiv ibbażat fuq il-fatt li dan l-irkupru ma kellux jiġi ordnat peress li l-istruzzjonijiet tal-Kummissjoni fir-rigward ta’ rkupru huma ultra vires u jiksru l-prinċipji ġenerali tad-dritt tal-Unjoni Ewropea relatati mal-irkupru ta’ għajnuna mill-Istat illegali.
               
            
         (1)  ĠU 2019, L 216, p. 1.
      
         (2)  ĠU 2015, L 248, p. 9.